Vyhodnotenie ankety

Euroscola 2013

V rámci projektu euroscola 2013 sme zorganizovali anketu týkajúcu sa Európskej únie a roku aktívneho starnutia. Zapojilo sa do nej 156 respondentov s viacerých krajín EÚ, aj vďaka tomu, že na distribúciu ankety bol použitý systém Google Docs. Výsledky sú rozdelené do štyroch vekových kategórií a to 10-19, 20-49 ,50-60 a 60 a viac rokov. Nižšie sú vybraté vzorky odpovedí.

**Informovanosť o roku aktívneho starnutia**

Prvá otázka sa týkala informovanosti o práve prebiehajúcom roku aktívneho starnutia. Respondenti mali viacero možností a len jedna bola správna. Z výsledkov môžeme vidieť, že občania sú o tomto roku informovaní vo veľmi vysokej miere, v kategórií 50 až 60 rokov správne odpovedalo až 90% opýtaných. Paradoxne najmenej informovaní boli práve dôchodcovia, ktorých sa tento rok najviac týka.

**Čo pre Vás reprezentuje pojem aktívne starnutie?**

Ďalšia otázka sa zaujímala o to, čo vlastne pre respondentov predstavuje pojem aktívne starnutie. Väčšina sa vo všetkých kategóriách rozhodla pre možnosť účasť na živote spoločnosti. Pomerne veľa opýtaných z kategórie 50 až 60 rokov (30%) si pod týmto pojmom predstavuje ešte aj pevné zdravie. Ostatné odpovede držali pod hodnotou 15%.

**Zlepšil sa Váš život od vstupu do EÚ?**

Ďalej boli respondenti opýtaní, či sa zlepšil ich život od vstupu Slovenska do EÚ. V tomto prípade väčšina respondentov odpovedala záporne, čo môžeme prisúdiť spájaniu si ekonomickej krízy s Európskou úniou. Relatívne najspokojnejší však sú respondenti s kategórie 20-49 rokov, teda občania v produktívnom veku a zároveň aj najflexibilnejšie vekové skupiny. Najmenej kladne odpovedajúcich respondentov bolo v kategórií 50-60 rokov.

**Zvykli ste si na novú menu?**

Nasledujúca otázka sa týkala novej meny a toho, či si na ňu občania zvykli. Tu môžeme skonštatovať že absolútna väčšina opýtaných si zvykla, v kategórií 20-49 rokov to bolo až 97%. Takisto sme však zistili, že i prekvapujúco vysoké percento dôchodcov teda občanov z kategórie 60 a viac rokov, si na novú menu zvyklo.

**Keby ste sa náhle stali majiteľom   
100 000 eur, čo by ste spravili?**

Posledná, pomerne vtipná otázka znela: Keby ste sa náhle stali majiteľom 100 000 eur, čo by ste spravili? V tomto prípade by si absolútna väčšina mladých ľudí uložila svoje peniaze do banky. Potom, s pribúdajúcim vekom dávajú ľudia viac majetku na svoje deti a dôchodcovia sú ešte schopní investovať pomerne veľkú časť úspor aj do zdravia. A nakoniec, ako sa asi dalo očakávať, štátu by svoje peniaze nedaroval nikto.